শিলা ফক্সের নিখোঁজ

**শিলা ফক্স** (১৯৩৮–১৮ আগস্ট ১৯৪৪ সালে নিখোঁজ) ছিলেন একজন ইংরেজ শিশু, যার বয়স যখন মাত্র ছয় বছর, তখন তিনি ইংল্যান্ডের ল্যাঙ্কাশায়ারের ফার্নওয়ার্থ থেকে রহস্যজনকভাবে নিখোঁজ হন। দ্বিতীয় বিশ্বযুদ্ধ চলাকালীন ইংল্যান্ডের সবচেয়ে "বিস্ময়কর" রহস্যগুলোর মধ্যে এটি অন্যতম। এই ঘটনাটিকে শুরু থেকেই একটি নিখোঁজ মামলা হিসেবে গণ্য করা হয়েছে; কারণ আজ পর্যন্ত তার খুনের কোনো অকাট্য প্রমাণ বা মৃতদেহের সন্ধান পাওয়া যায়নি। তৎকালীন সংবাদমাধ্যমগুলো শিলাকে ‘**সবুজ রেইনকোট পরা মেয়েটি**’ নামে অভিহিত করেছিল। তিনি ছিলেন জর্জ এবং মিরিয়াম ফক্স দম্পতির কনিষ্ঠ সন্তান।

## নিখোঁজ হওয়ার প্রেক্ষাপট
১৯৪৪ সালের ১৮ আগস্ট বিকেল ৪টার দিকে ফার্নওয়ার্থের স্কুল থেকে শিলাকে শেষবার বের হতে দেখা গিয়েছিল। ধারণা করা হচ্ছিল তিনি বাড়ির দিকেই যাচ্ছিলেন, কিন্তু তিনি আর কখনো ঘরে ফেরেননি। শিলার সহপাঠীদের দাবি অনুযায়ী, তারা তাকে একটি বেকারির সামনে একজন ব্যক্তির সঙ্গে দেখেছিল। কারো মতে তারা দুজনে একসঙ্গে হাঁটছিলেন, আবার কারো মতে শিলা ওই ব্যক্তির চালানো একটি কালো সাইকেলের সামনের হাতলে (ক্রসবার) বসে ছিলেন।

১৯৪৪ সালের ২১ আগস্ট সোমবার, ‘ম্যানচেস্টার ইভনিং নিউজ’ শিলার নিখোঁজ সংবাদটি প্রকাশ করে। সংবাদটিতে উল্লেখ করা হয় যে, শিলা এক অপরিচিত ব্যক্তির সাইকেলে বসে ছিলেন। তার বন্ধুরা যখন জিজ্ঞেস করেছিল তিনি কোথায় যাচ্ছেন, শিলা উত্তর দিয়েছিলেন, “আমি ওর সঙ্গেই যাচ্ছি।” শিলার বাবা-মায়ের মতে সে অত্যন্ত লাজুক প্রকৃতির ছিল, তাই ওই ব্যক্তিকে সে নিশ্চিতভাবেই “খুব ভালো করে” চিনত। সংবাদপত্রের তথ্য অনুযায়ী, সে সময় শিলার মাথায় গোলাপি ফিতা দিয়ে বাঁধা সোনালী চুল ছিল এবং পরনে ছিল নীল রঙের ফুলকাটা ফ্রক, সবুজ কোট, বাদামী মোজা এবং কালো জুতো।

শিলার সঙ্গে দেখা যাওয়া ওই ব্যক্তির বর্ণনা ছিল, মার্জিত পোশাক পরিহিত, দাড়ি কামানো, ছিপছিপে গড়ন এবং বয়স আনুমানিক ২৫ থেকে ৩০ বছরের মধ্যে। পুলিশের রেকর্ড অনুযায়ী ওই ব্যক্তির উচ্চতা ছিল ৫ ফুট ৮ ইঞ্চি, লম্বাটে মুখ, তীক্ষ্ণ নাক-চোখ এবং ফরসা গায়ের রঙ।

শিলার বোন বেটি পরবর্তীতে স্মরণ করেছিলেন যে, নিখোঁজ হওয়ার প্রায় তিন মাস আগে লন্ডন বা দক্ষিণ ইংল্যান্ড থেকে আসা এক দম্পতি শিলাকে দেখে বলেছিলেন, “মেয়েটি খুব সুন্দর, আমরা ওকে আমাদের সাথে নিয়ে যেতে চাই।” শিলার পরিবারের সদস্যরা দীর্ঘকাল আশা করেছিলেন যে তিনি হয়তো বেঁচে আছেন, কারণ পুলিশ কখনোই তার দেহ খুঁজে পায়নি। তবে ফক্স পরিবারের প্রতিবেশীদের ধারণা ছিল যে মেয়েটিকে সম্ভবত খুন করা হয়েছে।

## তদন্ত ও পরবর্তী ফলাফল
নিখোঁজ হওয়ার পরদিন থেকেই পুলিশ এবং স্বেচ্ছাসেবক দল ওই এলাকায় ব্যাপক তল্লাশি চালায়। অনেক চেষ্টা সত্ত্বেও শিলার পরনের পোশাক বা তার কোনো চিহ্নও খুঁজে পাওয়া যায়নি। সে সময় সংবাদপত্রগুলোতে এই খবরটি গুরুত্বের সঙ্গে প্রকাশিত হলেও দ্বিতীয় বিশ্বযুদ্ধের ঘনঘটার কারণে তা শীঘ্রই লোকচক্ষুর আড়ালে চলে যায়।

২০০১ সালে জনৈক ব্যক্তির দেওয়া তথ্যের ভিত্তিতে এই মামলার তদন্ত পুনরায় শুরু করা হয়। ওই ব্যক্তির দাবি ছিল যে, শিলা নিখোঁজ হওয়ার সময় রিচার্ড রায়ান নামে এক ২০ বছর বয়সী যুবককে তিনি গভীর রাতে মাটি খুঁড়তে দেখেছিলেন এবং তার দীর্ঘদিনের সন্দেহ ছিল যে রায়ান এই অপরাধের সঙ্গে জড়িত। যে স্থানে মাটি খোঁড়া হয়েছিল, সেটি শিলার বাড়ির খুব কাছেই ছিল।

রিচার্ড রায়ান (১৯২৪–১৯৮৯) শিলা নিখোঁজ হওয়ার সময় ওই এলাকাতেই থাকতেন। পরবর্তীতে ১৯৫০ সালে ধর্ষণের দায়ে এবং ১৯৬৫ সালে এক শিশুকে যৌন নিপীড়নের দায়ে তিনি দোষী সাব্যস্ত হয়েছিলেন। এই তথ্যের ভিত্তিতে ২০০১ সালের ৫ জুন পুলিশ ওই নির্দিষ্ট স্থানে খনন কার্য শুরু করে। কয়েক দিন ধরে চলা এই অভিযানে মাটি খুঁড়ে কোনো কঙ্কাল বা অন্য কোনো প্রমাণ পাওয়া যায়নি। রায়ানের ছেলে জানান যে, এ ধরনের কোনো ঘটনা সম্পর্কে তার বিন্দুমাত্র ধারণা নেই।

## আরও দেখুন

১৯১০-পূর্ববর্তী রহস্যজনকভাবে নিখোঁজ ব্যক্তিদের তালিকা

## তথ্যসূত্র

## বহিঃসংযোগ

ঐতিহাসিক বোল্টন ওয়েবসাইটে শিলা ফক্সের অন্তর্ধান

২০০১ সালের তল্লাশি অভিযান নিয়ে বিবিসি-র প্রতিবেদন

বিষয়শ্রেণী:১৯৩০-এর দশকে জন্ম
বিষয়শ্রেণী:১৯৪০-এর দশকের নিখোঁজ মামলা
বিষয়শ্রেণী:১৯৪৪-এ ইংল্যান্ড
বিষয়শ্রেণী:১৯৪৪-এ যুক্তরাজ্য
বিষয়শ্রেণী:১৯৪০-এর দশকে ল্যাঙ্কাশায়ার
বিষয়শ্রেণী:১৯৪০-এর দশকে অপহরণ
বিষয়শ্রেণী:শিশুদের নিরাপত্তা
বিষয়শ্রেণী:নারীদের ওপর সহিংসতার ঘটনা
বিষয়শ্রেণী:অপহৃত ইংরেজ শিশু
বিষয়শ্রেণী:নিখোঁজ ইংরেজ শিশু
বিষয়শ্রেণী:ইংল্যান্ডের নিখোঁজ ব্যক্তি মামলা
বিষয়শ্রেণী:সম্ভবত জীবিত ব্যক্তি
বিষয়শ্রেণী:শিশু নিরাপত্তা
বিষয়শ্রেণী:বালিকাদের প্রতি সহিংসতার ঘটনা
বিষয়শ্রেণী:ইংল্যান্ডে নিখোঁজ ব্যক্তি
বিষয়শ্রেণী:ফার্নওয়ার্থের ব্যক্তি